stanford-oval/wikipedia huggingface dataset:
วัดบางแก้ว (จังหวัดนครสวรรค์)

สำหรับวัดบางแก้วแห่งอื่น ดูที่ วัดบางแก้ว
| วัดบางแก้ว |
| --- | --- |

ที่ตั้ง: ตำบลบางแก้ว อำเภอบรรพตพิสัย จังหวัดนครสวรรค์
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดบางแก้ว เป็นวัดราษฎร์สังกัดคณะสงฆ์มหานิกาย ตั้งอยู่ในตำบลบางแก้ว อำเภอบรรพตพิสัย จังหวัดนครสวรรค์ มีที่ดินตั้งวัดเนื้อที่ 14 ไร่ 20 ตารางวา มีที่ธรณีสงฆ์ จำนวน 3 แปลง เนื้อที่ 87 ไร่ 2 งาน 95 ตารางวา
วัดบางแก้วสร้างเมื่อ พ.ศ. 2414 มีนามตามชื่อบ้าน โดยมีนายให้และนางกล้วย บริจาคที่ดินเนื้อที่ประมาณ 15 ไร่ ในการสร้างวัด ได้รับพระราชทานวิสุงคามสีมาครั้งแรกเมื่อวันที่ 8 มกราคม พ.ศ. 2444 ต่อมาได้สร้างอุโบสถหลังใหม่ พร้อมได้ขอพระราชทานวิสุงคามสีมาใหม่ ได้รับพระราชทานครั้งหลังวันที่ 15 มกราคม พ.ศ. 2513 เขตวิสุงคามสีมากว้าง 40 เมตร ยาว 80 เมตร ได้ผูกพัทธสีมาเมื่อวันที่ 16 กุมภาพันธ์ พ.ศ. 2518 ทางวัดได้เปิดสอนพระปริยัติธรรม พ.ศ. 2455 มีโรงเรียนประภมศึกษาของทางราชการตั้งอยู่ในวัดด้วย
อาคารเสนาสนะ ได้แก่ อุโบสถ กว้าง 40 เมตร ยาว 80 เมตร สร้างเมื่อ พ.ศ. 2513 เป็นอาคารคอนกรีตเสริมเหล็ก มีพระประธาน คือ พระพุทธสุโขทัยศากยมุนี สร้างเมื่อ พ.ศ. 2518 ศาลาการเปรียญ กว้าง 16 เมตร ยาว 30 เมตร เป็นอาคารคอนกรีตเสริมเหล็ก กุฏิสงฆ์ จำนวน 12 หลัง เป็นอาคารไม้ 6 หลัง เป็นอาคารครึ่งตึกครึ่งไม้ 3 หลัง เป็นอาคารคอนกรีตเสริมเหล็ก 3 หลัง วิหาร กว้าง 5 เมตร ยาว 10 เมตร สร้างเมื่อ พ.ศ. 2528 เป็นอาคารคอนกรีตเสริมเหล็ก ศาลาบำเพ็ญกุศล จำนวน 1 หลัง สร้างเมื่อ พ.ศ. 2525 เป็นอาคารคอนกรีตเสริมเหล็ก ฌาปนสถาน 1 หลัง และหอระฆัง 1 หลัง
รายนามเจ้าอาวาส

พระอาจารย์เปี๋ยม พ.ศ. 2414–2419
พระอาจารย์เทศ พ.ศ. 2420–2424
พระสมุห์รัก พ.ศ. 2425–2430
พระอาจารย์ตาด พ.ศ. 2431–2441
พพระอาจารย์ทรง พ.ศ. 2443–2452
พระอาจารย์เช้า
พระอาจารย์เต้
พระอาจารย์เพ็ง
พระใบฎีกาสนธิ์ พ.ศ. 2453–2465
พระครูนิยุติธรรมศาสน์ พ.ศ. 2466–2498
พระครูนิมิตศาสนคุณ พ.ศ. 2499–
รักเราพระจันทร์เป็นใจ

| รักเราพระจันทร์เป็นใจ |
| --- | --- |

ประเภท: ประวัติศาสตร์ การเปลี่ยนผ่านของวัย รักตลก
เค้าโครงจาก: Moonlight Drawn by Clouds โดย ยุน อี-ซู
เขียนโดย: คิม มิน-จุง อิม เย-จิน
กำกับโดย: คิม ซ็อง-ยุน แพ็ก ซัง-ฮุน
แสดงนำ: พัก โบ-ก็อม คิม ยู-จ็อง ช็อง จิน-ย็อง แช ซู-บิน กวัก ดง-ย็อน
ผู้ประพันธ์เพลง: คัง ดง-ยุน
ประเทศแหล่งกำเนิด: เกาหลีใต้
ภาษาต้นฉบับ: เกาหลี
จำนวนตอน: 18
การผลิต
ผู้อำนวยการผลิต: คัง บย็อง-แท็ก
ผู้กำกับภาพ: คิม ชี-ฮย็อน
กล้อง: กล้องหลายตัว
ความยาวตอน: 60 นาที
บริษัทผู้ผลิต: เคบีเอสมีเดีย
ออกอากาศ
เครือข่าย: เคบีเอส 2
ออกอากาศ: 22 สิงหาคม – 18 ตุลาคม พ.ศ. 2559
รักเราพระจันทร์เป็นใจ (อังกฤษ: Love in the Moonlight; เกาหลี: 구르미 그린 달빛) เป็นละครโทรทัศน์สัญชาติเกาหลีใต้ในปี พ.ศ. 2559 นำแสดงโดย พัก โบ-ก็อม และ คิม ยู-จ็อง ออกอากาศทุกวันจันทร์และอังคารเวลา 22:00 น. ทางช่องเคบีเอส 2 เริ่มตอนแรกเมื่อวันที่ 22 สิงหาคม พ.ศ. 2559 โดยเป็นเรื่องราวความรักขององค์รัชทายาทแห่งราชวงศ์โชซ็อนและหญิงสาวที่ปลอมตัวเป็นขันทีในวังหลวง ละครสร้างจากนวนิยายในชื่อ Moonlight Drawn by Clouds ของยุน อี-ซู โดยเป็นหนึ่งในการ์ตูนช่องออนไลน์ที่ประสบความสำเร็จบนเว็บตูนเนเวอร์ในปี พ.ศ. 2556 จนได้รับการตีพิมพ์เป็นนวนิยายชุด 5 เล่มในปี พ.ศ. 2558
โครงเรื่อง

ฮง รา-อน (คิม ยู-จ็อง) ปลอมตัวเป็นผู้ชายและเป็นที่ปรึกษาด้านการเดทให้กับผู้ชายมากมาย วันหนึ่งจดหมายที่รา-อนเขียนให้ลูกค้า ได้ชักนำให้เธอได้พบกับอี ย็อง (พัก โบ-ก็อม) เจ้าชายฮโยมยอง มกุฎราชกุมารซึ่งเป็นอัจฉริยะที่ได้เป็นรัชทายาทและผู้แทนพระองค์ในวัยเพียงแค่ 18 ปี รา-อนไม่รู้ว่าอีย็องคือองค์รัชทายาท และอีย็องก็ไม่รู้ว่ารา-อนเป็นผู้หญิง ซึ่งอีย็องสนใจในตัวของรา-อนมาก จนกระทั่ง รา-อนถูกขายให้เป็นขันทีในวังหลวง ซึ่งเธอไม่อยากเป็นและพยายามที่จะหลบหนี
ระหว่างทางรา-อนเจอกับอีย็องและถูกเขาจับได้ ทำให้เธอต้องกลับเข้าวังหลวง ในการสอบเป็นขันทีเธอพยายามทำการสอบให้ตก แต่อีย็องยังคาดแค้นรา-อนที่ทิ้งเขาไว้ที่หลุมดักสัตว์และพยายามทำทุกวิถีทางเพื่อให้เธอเป็นขันทีจนสำเร็จ คิม ยุน-ซ็อง (ช็อง จิน-ย็อง) เป็นนักวิชาการที่เกิดจากครอบครัวที่มีชื่อเสียงและมีอิทธิพลมากกว่าตระกูลสูงศักดิ์ ยุน-ซ็องเจอกับรา-อนครั้งแรก เขารู้ว่าเธอคือผู้หญิงในทันทีและช่วยปิดบังความลับของเธอ
ขณะเดียวกัน ความสนิทสนมของรา-อนกับอีย็องในฐานะขันทีและเพื่อน ทำให้มีข่าวลือหนาหูเกี่ยวกับรสนิยมทางเพศของอีย็อง เมื่อรา-อนรู้ข่าวจึงพยายามตีตัวออกห่างเพื่อปกปิดข่าวลือ แต่ความห่างเหินกัน ทำให้อีย็องหัวเสียและตระหนักว่าเขารักเธอ ขณะเดียวกัน รา-อน กำลังสวมใส่เสื้อผ้าของผู้หญิงที่ยุน-ซ็องซื้อให้ อีย็องเผลอไปเห็นเข้าทำให้เขารู้ว่าเธอคือผู้หญิง
รา-อนเดินไปพบอีย็องตามนัด แต่ก็ต้องประหลาดใจที่อีย็องสารภาพรักกับเธอ หลังจากนั้นอี ย็องกับรา-อนเริ่มคบหากัน แต่เนื่องจากความแตกต่างทางชนชั้น ทำให้พวกเขาต้องรักแบบหลบ ๆ ซ่อน ๆ จนอีย็องถูกคลุมถุงชนกับโช ฮา-ย็อน (แช ซู-บิน) ลูกสาวของเสนาบดี ทำให้เขาต้องเผชิญกับรักสามเส้า รวมถึงต้องรับมือกับอัครเสนาบดีที่พยายามขัดขวางเขาในการเป็นกษัตริย์
นักแสดง > ตัวละครหลัก

อี ย็อง แสดงโดย พัก โบ-ก็อม และ จุง ยุน-ซ็อก (แสดงเป็นอี ย็องตอนเด็ก): บุตรองค์เดียวและองค์รัชทายาทของพระเจ้าซุนโจ กษัตริย์ลำดับที่ 23 แห่งราชวงศ์โชซ็อน อายุ 18 ปี หน้าตาดีและฉลาด มีทักษะทั้งทางด้านศิลปะและดนตรี
ฮง รา-อน แสดงโดย คิม ยู-จ็อง และ คิม จี-ย็อง (แสดงเป็นรา-อนตอนเด็ก): อายุ 18 ปี เป็นที่รู้จักในชื่อ ฮง ซัม-นม เธอเป็นคนดังที่ใคร ๆ ก็ชื่นชอบ แต่พลัดพรากกับมารดาตั้งแต่ยังเด็ก เธอปลอมตัวเป็นผู้ชายเพื่อทำมาหากิน โดยเป็นผู้ให้คำปรึกษาด้านความสัมพันธ์ แต่ก็มีเหตุให้ต้องเป็นขันทีของอี ย็อง
คิม ยุน-ซ็อง แสดงโดย ช็อง จิน-ย็อง และ อี ฮโย-ซ็อง (แสดงเป็นยุน-ซ็องตอนเด็ก): อายุ 19 ปี ยุน-ซ็องเติบโตมาพร้อมกับอี ย็องและเคยเป็นเพื่อนสนิทของอีย็องมาก่อน เขาเป็นนักวิชาการ เกิดในตระกูลที่มีชื่อเสียง เขาเป็นหลานชายของคิม โจ-ซุน และตกหลุมรักฮง รา-อน
โช ฮา-ย็อน แสดงโดย แช ซู-บิน: อายุ 18 ปี เธอเป็นความภาคภูมิใจของตระกูลโชและเป็นคนตรงไปตรงมา ในฐานะที่เธอเป็นลูกสาวของเสนาบดี โช มัน-ย็อง ทำให้เธอได้รับเลือกเป็นมกุฎราชกุมารีของอี ย็อง
คิม บย็อง-ย็อน แสดงโดย กวัก ดง-ย็อน และ โน คัง-มิน (แสดงเป็นบย็อง-ย็อนตอนเด็ก): อายุ 19 ปี เป็นนักดาบที่มีทักษะศิลปะการฟันดาบที่ยอดเยี่ยม นอกจากนี้ เขายังเป็นทหารองครักษ์และเพื่อนสมัยเด็กของอี ย็องที่ไว้วางใจ
นักแสดง > ตัวละครสมทบ > พระราชวัง

พระเจ้าซุนโจ แสดงโดย คิม ซึง-ซู : อายุ 40 ปี เป็นกษัตริย์ลำดับที่ 23 แห่งราชวงศ์โชซ็อน และเป็นพระราชบิดาของอี ย็อง
พระสนมซูกอุย แสดงโดย ช็อน มี-ซ็อน : อายุ 30 ปี เป็นพระสนมของพระเจ้าซุนโจ
เจ้าหญิงมย็อง-อึน แสดงโดย จุง ฮเย-ซ็อง : อายุ 17 ปี เป็นพระราชธิดาของพระเจ้าซุนโจ และเป็นน้องสาวของอี ย็อง
เจ้าหญิงย็อง-อึน แสดงโดย ฮอ จุง-อึน : อายุ 9 ปี เป็นพระราชธิดาของพระสนมซูกอุย เป็นพยานเห็นเหตุการณ์สำคัญเมื่อ 3 ปีก่อน ของสาวใช้ที่เสียชีวิตเพราะรู้เห็นการสิ้นพระชนม์ของพระมเหสีซุนวอนอย่างไม่เป็นธรรม ทำให้ส่งผลกระทบทางอารมณ์ กลายเป็นคนไม่ยอมพูดและหัวเราะยาก
วอล-ฮี แสดงโดย จุง ยู-มิน : อายุ 20 ปี เป็นสาวใช้ของเจ้าหญิงมย็อง-อึน
นักแสดง > ตัวละครสมทบ > ตระกูลคิม

คิม โจ-ซุน แสดงโดย ช็อน โฮ-จิน : อายุ 60 ปี เป็นขุนนางและพระราชบิดาของคิม ยุน-ซ็อง ท่านเป็นพระอาจารย์ให้กับพระเจ้าซุนโจตั้งแต่เยาว์วัย และเป็นคนอยู่เบื้องหลังการสิ้นพระชนม์ของพระมเหสีซุนวอน
พระมเหสี แสดงโดย ฮัน ซู-ย็อน : อายุ 25 ปี เป็นแม่เลี้ยงของอี ย็อง และพระราชธิดาของคิม โจ-ซุน
คิม อึย-กโย แสดงโดย พัก ช็อล-มิน : อายุ 40 ปี เป็นรัฐมนตรีว่าการกระทรวงบุคลากรของโจ-ซุน
คิม กึน-กโย แสดงโดย บัง จุง-ฮย็อน : อายุ 40 ปี เป็นรัฐมนตรีว่าการกระทรวงการจัดเก็บภาษี และหลานชายของโจ-ซุน
นักแสดง > ตัวละครสมทบ > ตละกูลโช

โช มัน-ย็อง แสดงโดย อี แด-ย็อน : อายุ 50 ปี เป็นรัฐมนตรีว่าการกระทรวงพิธีกรรม และพระราชบิดาของโช ฮา-ย็อน
นักแสดง > ตัวละครสมทบ > ตัวละครอื่น ๆ

ช็อง ยัก-ย็อง แสดงโดย อัน แน-ซัง : เป็นพ่อเลี้ยงของรา-อน แทนฮง คย็อง-แนผู้เป็นพ่อ
จุง ดอ-ยง แสดงโดย อัน เซ-ฮา
ฮง คย็อง-แน แสดงโดย ช็อง แฮ-คยุน : เป็นพ่อของรา-อน
คัง คี-ด็อง
ช็อง แฮ-กยุน
นักแสดง > ตัวละครสมทบ > ขันที

ขันทีฮัน แสดงโดย ชัง กวัง : อายุ 60 ปี เป็นหัวหน้าขันที และโจรที่แอบแฝงมาเพื่อเหตุผลบางอย่าง
ขันทีจัง แสดงโดย อี จุน-ฮย็อก : เป็นขันทีรับใช้ของอี ย็องที่ได้ทำงานระยะเวลาที่ยาวนานที่สุดในพระราชวัง
โดกี แสดงโดย แท ฮัง-โฮ : อายุ 18 ปี เป็นเพื่อนของซ็องย็อลที่สอบการเป็นขันทีพร้อมกับรา-อน
ซ็องย็อล แสดงโดย โอ อึย-ชิก : อายุ 18 ปี ชอบเล่าเรื่อง เป็นเพื่อนของโดกีที่สอบการเป็นขันทีพร้อมกับรา-อน
ขันทีซ็อง แสดงโดย โช ฮี-บง : เป็นขันทีรับใช้ของโจ-ซุน
ขันทีหม่า แสดงโดย ชเว แด-ช็อล : เป็นขันทีที่รู้ว่ารา-อนเป็นผู้หญิงคนแรก และเป็นคนพาไปพบอัครราชทูตแห่งราชวงศ์ชิงจนรา-อนถูกเข้าคุก แต่สุดท้ายเขาย้ายออกไปกับนางใน ผู้หญิงที่แอบรักกันในวังหลวง
นักแสดง > ตัวละครสมทบ > รับเชิญ

คนรับใช้ในฟาร์ม แสดงโดย ชา แท-ฮย็อน (ตอนที่ 1)
ท่านผู้หญิง แสดงโดย โช ยอ-ช็อง (ตอนที่ 1)
อ็อมกง แสดงโดย อี มุน-ชิก (ตอนที่ 1)
กก ทุล-ซเว แสดงโดย จุง ซ็อก-ยง (ตอนที่ 1, 8)
คิม โซ-ซา แสดงโดย คิม ยอ-จิน : แม่ของรา-อน (ตอนที่ 1)
พระนางซุนว็อน แสดงโดย ซอ ช็อง-ย็อน : เป็นพระราชมารดาของอี ย็องที่ถูกลอบปลงพระชนม์ (ตอนที่ 2)
ซังกุง แสดงโดย คิม โพ-มี (ตอนที่ 9)
งานสร้าง

ในเดือนธันวาคม พ.ศ. 2558 เคบีเอสมีเดีย บริษัทผู้ผลิตประกาศว่า พวกเขาจะสร้างละครย้อนยุคในสมัยราชวงศ์โชซ็อน ที่มีเค้าโครงจากนวนิยายในชื่อ Moonlight Drawn by Clouds  ที่เขียนโดยยุน อี-ซู พัก โบ-ก็อมตอบรับบทบาทอี ย็องในเดือนกุมภาพันธ์ พ.ศ. 2559 ส่วนในบทบาท ฮง รา-อน มีการแคสติงมาเรื่อย ๆ ทั้งคิม จี-ว็อนและคิม โก-อึน จนสุดท้ายในเดือนเมษายน คิม ยู-จ็องตอบรับบทบาทนี้ ซึ่งทางเคบีเอสมีเดียให้เหตุผลที่เลือกเธอไว้ว่า "ฮง รา-อนเป็นตัวละครที่มีทั้งความน่ารัก การตีหน้าซื่อตาใส ซึ่งเราก็เชื่อมั่นว่าคิม ยู-จ็องจะแสดงให้เห็นถึงเสน่ห์ของรา-อนด้วยฝีมือการแสดงที่ยอดเยี่ยมที่เธอได้แสดงให้เห็นตลอดเวลาที่ผ่านมา" ในวันที่ 26 พฤษภาคม พ.ศ. 2559 การอ่านบทละครร่วมกับนักแสดงในเรื่องเป็นครั้งแรก จัดขึ้นที่ถนนยออีโด ในโซล และเริ่มถ่ายทำในช่วงต้นเดือนมิถุนายน
ในงานแถลงข่าวจัดขึ้นในวันที่ 18 สิงหาคม พ.ศ. 2559 โดยผู้กำกับคิม ซ็อง-ยุนกล่าวว่า แม้ละครเรื่องนี้เป็นเรื่องราวในศตวรรษที่ 19 แต่การผลิตจะปรับให้เข้ากับวัฒนธรรมสมัยนิยมมากขึ้น "ละครของเราคือการมุ่งเน้นความโรแมนติกที่สวยและมีเสน่ห์ แต่ยังคงความโศกเศร้า ผมอยากให้คุณมีความสุขเมื่อดูมัน ไม่มีคำเปรียบเทียบไหนที่เป็นอุปสรรค แทนที่เราจะแสดงให้เห็นถึงการเมืองในสมัยนั้น แต่เรามุ่งเน้นไปที่การบอกเล่าที่เป็นเรื่องง่ายทางอารมณ์แทน"
รักเราพระจันทร์เป็นใจ เป็นการทำงานร่วมกันระหว่างผู้กำกับ แพ็ก ซัง-ฮุน, ผู้กำกับภาพ คิม ชี-ฮย็อน และผู้ประพันธ์ดนตรีประกอบละคร คัง ดง-ยุน ที่ล้วนแต่เคยทำงานร่วมกันในละครที่ประสบความสำเร็จอย่างสูงในละครเรื่อง ชีวิตเพื่อชาติ รักนี้เพื่อเธอ อีกด้วย
งานสร้าง > งานออกแบบ > ชุดฮันบก

ชุดฮันบกของพัก โบ-ก็อม ใช้เวลาการทำนานถึง 4 เดือน ซึ่งออกแบบโดย อี จิน-ฮี (ผู้ออกแบบเครื่องแต่งกายละครเรื่อง พลิกชีวิต นาทีวิกฤต, บัณฑิตหน้าใส หัวใจว้าวุ่น, มูยุล มหาบุรุษพิชิตแผ่นดิน และ มุ่งสู่ดาว ก้าวตามฝัน) ซึ่งเธอยังกล่าวยกย่องพักว่า "พัก โบ-ก็อมไม่เคยทำให้ฉันผิดหวัง เขามีพรสวรรค์ที่ดูเป็นธรรมชาติ" อีกทั้งยังพูดว่า "นี่เป็นครั้งแรกที่นักแสดงสามารถแสดงความรู้สึกในบทบาทได้สมบูรณ์แบบ"
งานสร้าง > งานออกแบบ > ท่าเต้น

ฉากร่ายรำของฮง รา-อนในตอนที่ 4  คิม ยู-จ็องได้ฝึกซ้อมการร่ายรำนานถึง 2 เดือน เพื่อถ่ายทำฉากรำเดี่ยวของฮง รา-อน และเนื่องจากฉากดังกล่าวเป็นฉากที่จะทำลายกรอบพื้นฐานของตัวละครฮง รา-อนที่ปลอมตัวมาเป็นขันทีมากที่สุด คิมจึงได้มีส่วนร่วมในการแลกเปลี่ยนความคิดเห็นกับยุน มี-ย็อง ผู้กำกับฉากรำ เพื่อให้ภาพออกมาโดยมีทั้งความเป็นผู้หญิงและความเป็นอิสระของรา-อนอยู่ในตัวทั้งคู่
ผู้กำกับยุนที่ให้คำปรึกษาคิมมาตลอด 2 เดือน กล่าวว่า "เราออกแบบท่าเต้นโดยคิดเหมือนกับที่อีย้องพูดในเรื่องว่า 'ถ้าเป็นรา-อนจะทำแบบนี้ไม่นะ' ซึ่งต้องขอบคุณคิม ยู-จ็องที่ตั้งใจฝึกซ้อมมาตลอด 2 เดือน ทำให้เธอถ่ายทอดฉากร่ำเดี่ยวออกมาได้อย่างยอดเยี่ยมค่ะ”
คิมได้เตรียมตัวสำหรับการรับบทเป็นฮง รา-อน ทั้งเข้าเรียนการรำตั้งแต่ก่อนจะเริ่มถ่ายทำละครอย่างเป็นทางการ เรียนขี่ม้า และได้ฝึกตีกลองเพื่อถ่ายทำฉากการละเล่นใจกลางเมือง ซึ่งเธอกล่าวถึงการแสดงละครเรื่องนี้ว่า "ฉันได้เรียนรู้อะไรหลาย ๆ อย่าง ซึ่งก็มีส่วนช่วยกับตัวฉันเองจริง ๆ ด้วยเยอะเลยค่ะ"
การตอบรับ

คิมและพักในชุดคอสตูม ณ งานแจกลายเซ็น เมื่อเดือนตุลาคม  พ.ศ. 2559
รักเราพระจันทร์เป็นใจ ได้รับความนิยมอย่างมาก ทีเซอร์แรกของละครปล่อยออกมาเมื่อวันที่ 17 กรกฎาคม พ.ศ. 2559 ซึ่งเป็นคลิปการเต้นของพัก โบ-ก็อมใส่ชุดองค์รัชทายาทและเหล่าขันทีมาเต้นในเพลง "บอมบา" (Bomba) กลางจัตุรัสควังฮวามุน หน้าพระราชวังคย็องบก เพื่อประชาสัมพันธ์ละคร ซึ่งสร้างความฮือฮาในสื่ออินเทอร์เน็ตของประเทศเกาหลีอย่างมาก จนละครเรื่องนี้ถูกค้นหามากที่สุดเป็นอับดับ 1 ในขณะนั้น ส่วนความนิยมในด้านเรตติงจากผลสำรวจเอจีบีนีลเซนพบว่า ในตอนที่ 3 สามารถทำเรตติงสูงสุดเป็นอับดับ 1 ของช่องในวันจันทร์และอังคาร ซึ่งมีเรตติงสูงถึงร้อยละ 16.0 เพิ่มขึ้นสองเท่า จากตอนที่ 1 และ 2 ซึ่งได้เรตติงเพียงร้อยละ 8.3 และ 8.5 ตามลำดับ
สำหรับในต่างประเทศ รักเราพระจันทร์เป็นใจ ถูกซื้อลิขสิทธิ์การเข้าฉายในจีนโดยช่องทีวีออนไลน์ แมนโกทีวี สำหรับสมาชิกที่สมัครแบบพิเศษเท่านั้นที่สามารถรับชมได้และไม่มีการประชาสัมพันธ์ละครเป็นกรณีพิเศษเลย แต่ถึงกระนั้นก็ได้รับการตอบรับอย่างมาก มียอดผู้ชมเกินกว่า 135 ล้านครั้ง รวมถึงถูกซื้อลิขสิทธิ์ไปฉายในหลายประเทศได้แก่ เวียดนามไทยสิงคโปร์มาเลเซียฮ่องกง ไต้หวันญี่ปุ่นฟิลิปปินส์ และอินโดนีเซีย
นวนิยายเรื่อง Moonlight Drawn by Clouds มียอดขายเพิ่มขึ้นถึง 56% หลังจากการออกอากาศนอกจากนี้ กาเกาทอล์ก (KakaoTalk) และ ไลน์ ได้ปล่อยสติกเกอร์เป็นรูป Moonlight และชุดของรา-อน 3 ชุด ยังถูกนำไปใช้เป็นสินค้าในเกมส์บนมือถือของ "I Love Nicky" อีกด้วย
ส่วนกระแสของนักแสดงก็ได้รับความนิยมเช่นกัน ทางด้านพัก โบ-ก็อมและคิม ยู-จ็องต่างก็รับบทบาทนำเป็นครั้งแรก พวกเขาอยู่ในหัวข้อ "ใครคือคนดังที่คุณต้องการใช้เวลาช่วงเทศกาลชูซ็อกด้วยมากที่สุด" จากความคิดเห็นของนักศึกษาในโรงเรียนศิลปะทั้งหมด 722 คน พักและคิมได้อันดับ 1 ในฝ่ายชายและหญิง แซงพัก แฮ-จินและซอฮย็อน ต่อมา ซีเจอีแอนด์เอ็มและนีลเซนโคเรียน ประกาศผลคะแนนของคอนเทนที่มีอิทธิพล (CPI) ในสัปดาห์สุดท้ายของเดือนสิงหาคม รักเราพระจันทร์เป็นใจ ได้อันดับ 1 ในหัวข้อ "ละครที่ได้รับความสนใจมากที่สุด" และอันอับ 1 ในหัวข้อ "ละครที่มีอิทธิพลสูงสุดประจำเดือนกันยายน" ของสถาบันโคเรียนคอร์พอร์เรท
การตอบรับ > เรตติง

ในตารางด้านล่าง ตัวเลขสีฟ้า แสดงถึงเรตติงที่ได้รับต่ำที่สุด และ ตัวเลขสีแดง แสดงถึงเรตติงที่ได้รับสูงที่สุด
| ตอนที่ | ทั้งประเทศ | โซล |
| --- | --- | --- |
| 1 | 8.3% (ที่ 17) | 9.0% (ที่ 14) |
| 2 | 8.5% (ที่ 15) | 8.8% (ที่ 13) |
| 3 | 16.0% (ที่ 4 | 17.4% (ที่ 4) |
| 4 | 16.4% (ที่ 4 | 16.5% (ที่ 4) |
| 5 | 19.3% (ที่ 3) | 20.0% (ที่ 2) |
| 7 | 20.4% (ที่ 5) | 20.9% (ที่ 4) |
| 6 | 18.8% (ที่ 2) | 18.9% (ที่ 2) |
| 8 | 19.7% (ที่ 2) | 20.6% (ที่ 2) |
| 9 | 21.3% (ที่ 4) | 22.4% (ที่ 3) |
| 10 | 19.6% (ที่ 2) | 20.2% (ที่ 2) |
| 11 | 20.7% (ที่ 2) | 20.6% (ที่ 2) |
| 12 | 20.1% (ที่ 3) | 19.9% (ที่ 3) |
| 13 | 18.5% (ที่ 4) | 18.8% (ที่ 3) |
| 14 | 18.7% (ที่ 3) | 19.4% (ที่ 3) |
| 15 | 17.9% (ที่ 4) | 18.5% (ที่ 3) |
| 16 | 18.8% (ที่ 3) | 17.8% (ที่ 3) |
| 17 | 23.3%  (ที่ 2) | 23.6%  (ที่ 1) |
| 18 | 22.9% (ที่ 2) | 22.5% (ที่ 2) |
| เรตติงเฉลี่ย | 18.3% | 18.7% |
การตอบรับ > คำวิจารณ์

การเปรียบเทียบต้นฉบับจากเว็บตูนนั้น มีมาโดยตลอดโดยเฉพาะความไม่สมจริงของตัวละคร ฮง รา-อน ที่แสดงโดยคิม ยู-จ็อง ทั้งการแต่งตัว ภาพลักษณ์ที่ดูขัดตา และไม่สามารถทำให้ผู้ชมเชื่อว่าเป็นผู้ชายได้ รวมถึงการแต่งหน้าจัดเกินไป ทำให้เกิดกระแสวิพากษ์วิจารณ์อย่างกว้างขวาง  เช่นในสื่ออินเทอร์เน็ต และสังคมออนไลน์ต่าง ๆ กล่าวว่า "ตัวละครของเธอเป็นเพียงคนเดียวท่ามกลางกลุ่มของขันทีที่ดูมีความเป็นผู้หญิงมากเกินไป" อย่างไรก็ดี ผู้ชมบางคนยังกล่าวว่า "ตัวละครของเธอมีความจำเป็นที่จะต้องทำตัวให้โดดเด่นออกมาจากตัวละครอื่น ๆ มากกว่า"
ในวันที่ 23 สิงหาคม พ.ศ. 2559 ยังถูกวิพากษ์วิจารณ์อย่างหนัก ในฉากพันผ้าที่หน้าอกเพื่อปกปิดความเป็นผู้หญิงของคิม ยู-จ็อง ซึ่งเผยให้เห็นมุมกล้องได้โฟกัสไปที่หน้าอกและส่วนล่าง ทำให้ผู้ชมเห็นว่าไม่เหมาะสมอย่างยิ่ง เพราะเธออายุเพียงแค่ 17 ปี ทำให้ละครประสบปัญหากับคณะกรรมการเซ็นเซอร์ในฉากของคิมซึ่งเธอเป็นผู้เยาว์ และฉากนี้ "นานเกินความจำเป็น"
การตอบรับ > รางวัล

| ปี | รางวัล | สาขา | ผล | ผู้ได้รับการเสนอชื่อ |
| --- | --- | --- | --- | --- |
| 2559 | เอแพนสตาร์อวอร์ดส์ ครั้งที่ 5 | นักแสดงหญิงหน้าใหม่ยอดเยี่ยม | ได้รับรางวัล | คิม ยู-จ็อง |
| 2559 | โคเรียนดราม่าอวอร์ดส์ ครั้งที่ 9 | นักแสดงชายดีเด่น | เสนอชื่อเข้าชิง | พัก โบ-กอม |
| 2559 | เอเชียอาร์ตอวอร์ดส์ ครั้งที่ 1 | เอเชียสตาร์อวอร์ด ประเภทนักแสดง | ได้รับรางวัล | พัก โบ-กอม |
| 2559 | เอเชียอาร์ตอวอร์ดส์ ครั้งที่ 1 | ดารายอดเยี่ยม ประเภทนักแสดง | ได้รับรางวัล | พัก โบ-กอม |
| 2559 | เอเชียอาร์ตอวอร์ดส์ ครั้งที่ 1 | ไอคอนยอดเยี่ยม สาขาละครโทรทัศน์ | ได้รับรางวัล | คิม ยู-จ็อง |
| 2559 | เอเชียอาร์ตอวอร์ดส์ ครั้งที่ 1 | เพลงประกอบละครยอดเยี่ยม | ได้รับรางวัล | "Moonlight Drawn by Clouds" – กัมมี |
| 2559 | เอ็มเน็ตเอเชียนมิวสิกอะวอดส์ ครั้งที่ 18 | เพลงประกอบละครยอดเยี่ยม | เสนอชื่อเข้าชิง | "Moonlight Drawn by Clouds" – กัมมี |
2559:
แหล่งข้อมูลอื่น

เว็บไซต์ทางการ
รักเราพระจันทร์เป็นใจ ที่เฟซบุ๊ก
รักเราพระจันทร์เป็นใจ ที่อินสตาแกรม
รักเราพระจันทร์เป็นใจ ที่อินเทอร์เน็ตมูวีเดตาเบส
ในงานแถลงข่าวเมื่อวันที่ 18 สิงหาคม พ.ศ. 2559 จากซ้ายไปขวา: พัก โบ-ก็อม, คิม ยู-จ็อง และช็อง จิน-ย็อง
โซฟีแห่งเวือร์ทเทิมแบร์ค

| ธรรมเนียมพระยศของ โซฟีแห่งเวือร์ทเทิมแบร์ค |
| --- | --- |
ตราประจำพระอิสริยยศ
ตราประจำพระองค์
การทูล: Her Majesty (ใต้ฝ่าละอองพระบาท)
การแทนตน: ข้าพระพุทธเจ้า
การขานรับ: Your Majesty  (พระพุทธเจ้าข้า/เพคะ)
โซฟีแห่งเวือร์ทเทิมแบร์ค (พระนามเต็ม โซฟี ฟรีเดอริเคอ มาทิลดา ; พระราชสมภพ 17 มิถุนายน 1818 – สวรรคต 3 มิถุนายน 1877) ทรงเป็นสมเด็จพระราชินีแห่งเนเธอร์แลนด์ ในฐานะพระอัครมเหสีพระองค์แรกในพระเจ้าวิลเลิมที่ 3 แห่งเนเธอร์แลนด์ สมเด็จพระราชินีโซฟีทรงแยกกันอยู่กับพระเจ้าวิลเลิมตั้งแต่ปี 1855 แต่ยังทรงปฏิบัติพระราชกรณียกิจในฐานะสมเด็จพระราชินีต่อสาธารณชนเรื่อยมา ทรงเป็นที่รู้จักจากพระราชวิสัยทัศน์อันก้าวหน้า แนวคิดเสรีนิยม ที่มีความสอดคล้องกับแนวคิดของปัญญาชนที่มีชื่อเสียงหลายคนในยุคนั้น
พระราชประวัติ

โซฟีเสด็จพระราชสมภพเมื่อวันที่ 17 มิถุนายน ค.ศ. 1818 ในชตุทการ์ท ราชอาณาจักรเวือร์ทเทิมแบร์ค ในฐานะ เจ้าฟ้าหญิงโซฟีแห่งเวือร์ทเทิมแบร์ค เป็นพระราชธิดาในพระเจ้าวิลเฮล์มที่ 1 แห่งเวือร์ทเทิมแบร์ค พระราชสมภพแต่เยกาเจรีนา ปัฟลอฟนาแห่งรัสเซีย สมเด็จพระราชินีแห่งเวือร์ทเทิมแบร์ค พระราชธิดาพระองค์ที่ 4 ในจักรพรรดิพอลที่ 1 แห่งรัสเซีย ไม่นานหลังจากที่โซฟีเสด็จพระราชสมภพ พระราชมารดาก็เสด็จสวรรคต ทำให้ทรงถูกอบรมดูแลโดยพระราชปิตุจฉา เจ้าหญิงคาธารินา ฟรีเดอริเค นอกจากนี้ยังเป็นพระราชภาคิไนยของจักรพรรดิอเล็กซันดร์ที่ 1 และจักรพรรดินิโคไลที่ 1 แห่งรัสเซีย
ทรงมีความเกี่ยวข้องกับราชวงศ์โบนาปาร์ตผ่านทางพระราชมาตุจฉา และทรงคุ้นเคยกับทั้งนโปเลียนที่ 3 และเจ้าหญิงมาตีลด์ โบนาปาร์ต ตั้งแต่ยังทรงพระเยาว์ โซฟีทรงได้รับแนวคิดเสรีนิยมตั้งแต่ยังทรงพระเยาว์ผ่านทางพระราชบิดาที่มีพระราชวิสัยทัศน์ก้าวไกล และทรงสนับสนุนประชาธิปไตยมากกว่าระบอบสมบูรณาญาสิทธิราชย์
พระราชประวัติ > เจ้าหญิงแห่งออเรนจ์

เจ้าหญิงโซฟีอภิเษกสมรสกับพระญาติชั้นที่ 1 เจ้าชายวิลเลิมแห่งเนเธอร์แลนด์ ซึ่งทรงเป็นเจ้าชายแห่งออเรนจ์ (ภายหลังคือ พระเจ้าวิลเลิมที่ 3 แห่งเนเธอร์แลนด์) ณ เมืองชตุทการ์ท เมื่อวันที่ 18 มิถุนายน 1839 ด้วยความคิดที่ว่าในที่สุดพระองค์จะทรงประสบความสำเร็จในการครอบงำเจ้าชายพระองค์นั้น
การแต่งงานถูกจัดขึ้น ขณะที่พระราชบิดาของพระองค์ทรงเป็นพวกเสรีนิยมก้าวหน้าในด้านอื่น ๆ แต่ยังคงชอบการแต่งงานของราชวงศ์และปรารถนาให้พระราชธิดาอภิเษกกับพระมหากษัตริย์ ก่อนการอภิเษกสมรส พระเจ้าโอซอนแห่งกรีซและดยุควิลเฮล์มแห่งเบราน์ชไวค์ทรงเคยเป็นพระคู่หมั้นของเจ้าหญิงโซฟี การหมั้นหมายกับพระองค์แรก เป็นโมฆะเพราะพระราชบิดาผู้ทะเยอทะยานของเจ้าหญิงโซฟีทรงไม่มั่นใจในระบอบราชาธิปไตยของกรีกที่พระเจ้าโอซอนทรงจัดตั้งขึ้น ส่วนพระองค์ที่สองนั้น พระราชบิดาของพระองค์ปล่อยข่าวให้ดยุกวิลเฮล์มรู้ว่าเจ้าหญิงโซฟีมีพระคู่หมั้นแล้ว โซฟีเองก็ทรงโปรดที่จะอภิเษกวิลเฮล์มแห่งเบราน์ชไวค์ แต่ทรงยืนกรานที่จะอภิเษกสมรสกับเจ้าชายวิลเลิมแห่งเนเธอร์แลนด์ เพื่อเป็นการเสียสละที่ทรงทำเพื่อพระราชบิดา
หลังจากอภิเษกสมรสกันแล้ว เจ้าชายวิลเลิมและเจ้าหญิงโซฟีเสด็จไปประทับ ณ พระราชฐานในกรุงเฮก ทรงมีความสัมพันธ์อันดีกับ พระเจ้าวิลเลิมที่ 2 แห่งเนเธอร์แลนด์ พระสัสสุระ แต่พระนางวิลเฮลมีเนอแห่งปรัสเซีย พระราชชนนีในพระเจ้าวิลเลิม ทรงต่อต้านการแต่งงานโดยสิ้นเชิง กับพระนางอันนา ปัฟลอฟนาแห่งรัสเซีย พระสัสสุเองความสัมพันธ์ก็ไม่ค่อยจะดีนัก ถึงแม้พระนางอันนาก็เป็นพระมาตุจฉาของเจ้าหญิงโซฟี แต่พระนางก็ไม่เคยมีความสัมพันธ์ที่ดีกับพระขนิษฐาซึ่งเป็นพระราชมารดาของโซฟี และพระนางยังทรงคัดค้านการอภิเษกสมรสระหว่างโซฟีกับพระราชโอรสของพระนาง
ชีวิตสมรสของเจ้าชายวิลเลิมและเจ้าหญิงโซฟีนั้นไม่ค่อยมีความสุข แม้แต่พระประสูติกาลพระราชบุตรก็ไม่ทำให้ความสัมพันธ์ระหว่างสองพระองค์ดีขึ้นเลย ซึ่งการเลี้ยงดูพระราชบุตรก็เป็นสาเหตุให้เกิดความขัดแย้งระหว่างสองพระองค์มาอย่างต่อเนื่อง เจ้าชายวิลเลิมก็ทรงนอกใจตลอดเวลา โซฟีเองก็ไม่ทรงโปรดการอยู่กับเจ้าชายและทรงอุทิศพระองค์เพื่อเพิ่มพูนความสนใจทางปัญญา ความรู้และการศึกษาในสาขาต่างๆ ทั้งคู่ทรงมีการไตร่ตรองเรื่องการหย่าร้างตั้งแต่เนิ่นๆ แต่ปัดตกไปเพราะเห็นว่าไม่สมควรกับพระมหากษัตริย์และสมเด็จพระราชินี ในอนาคต
พระราชประวัติ > สมเด็จพระราชินี

ในเดือนมีนาคม ปี 1849 พระเจ้าวิลเลิมที่ 2 แห่งเนเธอร์แลนด์ เสด็จสวรรคตอย่างกะทันหัน วิลเลิมและโซฟีจึงทรงดำรงพระราชอิสริยยศเป็นพระมหากษัตริย์และสมเด็จพระราชินีแห่งเนเธอร์แลนด์ และเสด็จไปประทับ ณ พระราชวังนวร์ดแอ็งเดอ
สมเด็จพระราชินีโซฟีทรงติดต่อกับนักวิชาการชาวยุโรปหลายคนและทรงรักษาความสัมพันธ์อันอบอุ่นกับจักรพรรดินโปเลียนที่ 3 และสมเด็จพระราชินีนาถวิกตอเรีย ทรงปกป้องและสนับสนุนงานศิลปะ ทรงสนับสนุนองค์กรการกุศลหลายแห่งไว้ในพระบรมราชินูปถัมภ์ รวมถึงการคุ้มครองสัตว์และการก่อสร้างสวนสาธารณะ ในฐานะสมเด็จพระราชินี ทรงได้เข้าร่วมนิทรรศการอุตสาหกรรมในช่วงทศวรรษที่ 1860 และทรงมีส่วนร่วมในการศึกษาผู้มีปัญหาทางจิต นอกจากนี้ ยังทรงสนับสนุน Society for the Protection of Animals นอกจากนี้ สมเด็จพระราชินีโซฟียังสนับสนุนกลุ่มการเคลื่อนไหวสิทธิสตรีเมื่อแรกก่อตั้งขึ้นครั้งแรกในเนเธอร์แลนด์
โซฟีเป็นพระราชินีที่ไม่ธรรมดา โดยทรงมีความคิดเห็นทางการเมืองและความสนใจทางวิทยาศาสตร์ที่เอนเอียงไปทางฝ่ายซ้าย และทรงมีมุมมองที่ไม่ยึดถือศาสนา และการที่ทรงรังเกียจกฎระเบียบในราชสำนักทำให้ทรงได้รับฉายาว่า "la reine rouge" ('The Red Queen' ราชินีสีแดง)
สมเด็จพระราชินีโซฟีเสด็จสวรรคตที่พระราชวังเฮาส์เทินบอช กรุงเฮก พระบรมศพทรงฉลองพระองค์ชุดในวันอภิเษกสมรสถูกฝังในโบสถ์เมืองเดลฟท์ เพราะในความคิดของพระองค์ พระชนม์ชีพนั้นได้จบลงแล้วในวันที่ทรงอภิเษกสมรส
พระราชบุตร

สมเด็จพระราชินีโซฟีและพระเจ้าวิลเลิมที่ 3 แห่งเนเธอร์แลนด์ มีพระราชโอรสด้วยกัน 3 พระองค์ คือ
เจ้าชายวิลเลิม เจ้าชายแห่งออเรนจ์ (วิลเลิม นีโกลาส อาเลกซันเดอร์ เฟรเดอริก กาเริล แฮ็นดริก; 4 กันยายน ค.ศ. 1840 – 11 มิถุนายน ค.ศ. 1879) ทรงดำรงพระยศเป็น เจ้าชายแห่งออเรนจ์ เป็นองค์รัชทายาทเมื่อวันที่ 17 มีนาคม ค.ศ. 1849
เจ้าชายเมาริทส์แห่งเนเธอร์แลนด์ (วิลเลิม เฟรเดอริก เมาริตส์ อาเลกซันเดอร์ แฮ็นดริก กาเริล; 15 กันยายน ค.ศ. 1843 – 4 มิถุนายน ค.ศ. 1850)
เจ้าชายอเล็กซานเดอร์ เจ้าชายแห่งออเรนจ์ (วิลเลิม อาเลกซันเดอร์ กาเริล แฮ็นดริก เฟรเดอริก; 25 สิงหาคม ค.ศ. 1848 – 21 มิถุนายน ค.ศ. 1884) ทรงดำรงพระยศเป็น เจ้าชายออเรนจ์ ต่อจากพระเชษฐาเมื่อวันที่ 11 มิถุนายน ค.ศ. 1879
ซึ่งทั้งหมดล้วนสิ้นพระชนม์ก่อนที่พระเจ้าวิลเลิมจะสวรรคต
พระราชอิสริยยศ

17 มิถุนายน 1818 – 18 มิถุนายน 1839 : เฮอร์รอยัลไฮเนส เจ้าฟ้าหญิงโซฟีแห่งเวือร์ทเทิมแบร์ค (Her Royal Highness Princess Sophie of Württemberg)
18 มิถุนายน 1839 – 7 มีนาคม 1849 : เฮอร์รอยัลไฮเนส เจ้าหญิงโซฟี เจ้าหญิงแห่งออเรนจ์ (Her Royal Highness Princess Sophie, The Princess of Orange)
7 มีนาคม 1849 – 3 มิถุนายน 1877 : เฮอร์มาเจสตี สมเด็จพระราชินีแห่งเนเธอร์แลนด์ (Her Majesty Queen of The Netherlands
แหล่งข้อมูลอื่น

วิกิมีเดียคอมมอนส์มีสื่อเกี่ยวกับ โซฟีแห่งเวือร์ทเทิมแบร์ค
สมเด็จพระราชินีทรงม้า
จังหวัดมหาสารคามในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562

การเลือกตั้งสมาชิกสภาผู้แทนราษฎรจังหวัดมหาสารคาม พ.ศ. 2562 เป็นส่วนหนึ่งของการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 กำหนดให้มีขึ้นในวันที่ 24 มีนาคม พ.ศ. 2562 โดยแบ่งเขตการเลือกตั้งออกเป็น 5 เขตเลือกตั้ง เท่าเดิมจากการเลือกตั้งครั้งก่อนเมื่อปี พ.ศ. 2554 แต่ละเขตเลือกตั้งจะมีสมาชิกสภาผู้แทนราษฎรได้เขตละ 1 คน
ภาพรวม > แบ่งตามพรรค

| พรรค | พรรค | จำนวน ผู้สมัคร | คะแนนเสียง> จน. | คะแนนเสียง>  % | ที่นั่ง> จน. | ที่นั่ง> +/– | ที่นั่ง>  % |
| --- | --- | --- | --- | --- | --- | --- | --- |
|  | เพื่อไทย | 5 | 216,032 | 41.15% | 5 |  | 100.00% |
|  | ภูมิใจไทย | 5 | 87,827 | 16.73% | 0 |  | 0.00% |
|  | พลังประชารัฐ | 5 | 82,439 | 15.70% | 0 |  | 0.00% |
|  | อื่น ๆ | 174 | 138,673 | 26.42% | 0 |  | 0.00% |
| ผลรวม | ผลรวม | 189 | 524,971 | 100.00% | 5 |  | 100.00% |
ภาพรวม > เทียบคะแนนกับการเลือกตั้งครั้งก่อนหน้า

เปรียบเทียบคะแนนกับผลการเลือกตั้งเมื่อ พ.ศ. 2554
ภาพรวม > เทียบคะแนนกับการเลือกตั้งครั้งก่อนหน้า > เทียบคะแนนจากการเลือกตั้งแบบบัญชีรายชื่อ พ.ศ. 2554

| พรรค | พรรค | ปี 2554> จน. | ปี 2554>  % | ปี 2562> จน. | ปี 2562>  % | +/– |
| --- | --- | --- | --- | --- | --- | --- |
|  | เพื่อไทย | 373,961 | 76.02% | 216,032 | 41.15% | 34.87% |
|  | ภูมิใจไทย | 32,828 | 6.67% | 87,827 | 16.73% | 10.06% |
|  | พลังประชารัฐ | – | – | 82,439 | 15.70% | 15.70% |
|  | ประชาธิปัตย์ | 53,373 | 10.85% | 7,933 | 1.51% | 9.34% |
|  | อื่น ๆ | 31,745 | 6.46% | 130,740 | 24.91% | 18.45% |
| ผลรวม | ผลรวม | 491,907 | 100.00% | 524,971 | 100.00% | – |